Απόφαση της Επιτροπής

της 9ης Φεβρουαρίου 2001

για την περάτωση της διαδικασίας αντιντάμπινγκ στις εισαγωγές παρακεταμόλης καταγωγής Ηνωμένων Πολιτειών της Αμερικής, Λαϊκής Δημοκρατίας της Κίνας, Ινδίας και Τουρκίας

[κοινοποιηθείσα υπό τον αριθμό Ε(2001) 342]

(2001/109/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1994, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το αρθρο 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Τον Απρίλιο 2000, η Επιτροπή έλαβε καταγγελία σχετικά με το, βάσει των ισχυρισμών, ζημιογόνο ντάμπινγκ που προκαλούν οι εισαγωγές παρακεταμόλης καταγωγής Ηνωμένων Πολιτειών της Αμερικής ("ΗΠΑ"), Λαϊκής Δημοκρατίας της Κίνας ("ΛΔΚ"), Ινδίας και Τουρκίας.

(2) Η καταγγελία υποβλήθηκε από το Ευρωπαϊκό Συμβούλιο Συνομοσπονδιών Παραγωγών Χημικών ("CEFIC") εξ ονόματος του μοναδικού κοινοτικού παραγωγού παρακεταμόλης, δυνάμει του άρθρου 5 του κανονισμού (ΕΚ) αριθ. 384/96 (εφεξής "βασικός κανονισμός").

(3) Η καταγγελία περιείχε, εκ πρώτης όψεως αποδεικτικά στοιχεία για την ύπαρξη ντάμπινγκ και για σημαντική ζημία που προέκυψε για τον λόγο αυτό, τα οποία θεωρήθηκαν επαρκή ώστε να δικαιολογείται η έναρξη διαδικασίας αντιντάμπινγκ.

(4) Η Επιτροπή, κατόπιν διαβουλεύσεων, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), προέβη στην έναρξη διαδικασίας αντιντάμπινγκ όσον αφορά τις εισαγωγές παρακεταμόλης στην Κοινότητα, η οποία σήμερα υπάγεται στον κωδικό ΣΟ 2924 29 30 και είναι καταγωγής ΗΠΑ, ΛΔΚ, Ινδίας και Τουρκίας.

(5) Η Επιτροπή ενημέρωσε επισήμως τους γνωστούς ως ενδιαφερόμενους παραγωγούς/εξαγωγείς και τους εισαγωγείς/εμπόρους, τους αντιπροσώπους των χωρών εξαγωγής, τους κοινοτικούς χρήστες και τον καταγγέλλοντα κοινοτικό παραγωγό σχετικά με την έναρξη της διαδικασίας. Δόθηκε η ευκαιρία στα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας.

B. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή της 20ής Δεκεμβρίου 2000 προς την Επιτροπή, το CEFIC ανακάλεσε επισήμως την καταγγελία που αφορά τις εισαγωγές παρακεταμόλης καταγωγής ΗΠΑ, ΛΔΚ, Ινδίας και Τουρκίας.

(7) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί εφόσον αποσύρεται η καταγγελία, εκτός αν η περάτωση δεν είναι προς το συμφέρον της Κοινότητας.

(8) Η Επιτροπή θεώρησε ότι θα πρέπει να περατωθεί η παρούσα διαδικασία, δεδομένου ότι με την έρευνα δεν προέκυψαν εκτιμήσεις, που να θεωρούν ότι η περάτωση δεν θα ήταν προς το συμφέρον της Κοινότητας. Ενημερώθηκαν σχετικά τα ενδιαφερόμενα μέρη και τους δόθηκε η ευκαιρία να διατυπώσουν τις παρατηρήσεις τους. Δεν παρελήφθησαν παρατηρήσεις, στις οποίες να αναφέρεται ότι η περάτωση δεν είναι προς το συμφέρον της Κοινότητας.

(9) Συνεπώς, η Επιτροπή συμπεραίνει ότι πρέπει να περατωθεί η διαδικασία αντιντάμπινγκ όσcιν αφορά τις εισαγωγές παρακεταμόλης στην Κοινότητα, καταγωγής ΗΠΑ, ΛΔΚ, Ινδίας και Τουρκίας, χωρίς την επιβολή μέτρων αντιντάμπινγκ,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές παρακεταμόλης, η οποία υπάγεται στον κωδικό ΣΟ 2924 29 30, καταγωγής ΗΠΑ, ΛΔΚ, Ινδίας και Τουρκίας.

Βρυξέλλες, 9 Φεβρουαρίου 2001.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ C 134 της 13.5.2000, σ. 10.